ธปท.แก้เกณฑ์เทลงทุนบอนด์ ตลาดเกิดใหม่
ธปท.เล็งหารายได้ด้วยการขอเพิ่มวงเงินลงทุนในพันธบัตรตลาดเกิดใหม่
6 ส.ค. 2555

ธปท.เล็งหารายได้ด้วยการขอเพิ่มวงเงินลงทุนในพันธบัตรตลาดเกิดใหม่ 
นางสุชาดา กิระกุล รองผู้ว่าการธนาคารแห่งประเทศไทย ด้านเสถียรภาพการเงิน (ธปท.) ในฐานะคณะทำงานแก้ปัญหาทุนติดลบและขาดทุนสะสม เปิดเผยว่า ขณะนี้คณะทำงานกำลังอยู่ระหว่างการเลือกประเภทการนำเงินทุนสำรองระหว่างประเทศว่าการลงทุนประเภทไหนน่าจะเหมาะสมในการสร้างผลตอบแทนให้เพิ่มมากขึ้น
นางสุชาดา ยอมรับว่า การลงทุนในหุ้นก็เป็นทางเลือกหนึ่งที่กำลังศึกษาอยู่ แต่ยังอีกไกล ส่วนการลงทุนพันธบัตรในตลาดเกิดใหม่ (Emerging Markets) ก็กำลังพิจารณาว่าจะขยายวงเงินลงทุนเพิ่มขึ้นได้หรือไม่ เพราะกฎหมายไม่ได้ห้ามไว้ เพียงแต่จะต้องพิจารณาปรับการลงทุนให้เหมาะสมกับสภาพเศรษฐกิจโลก
ทั้งนี้ แนวทางการพิจารณาเพิ่มการลงทุนในพันธบัตรรัฐบาลของประเทศในตลาดเกิดใหม่สามารถทำได้แล้ว เพียงแต่วงเงินยังไม่สูงมาก คณะทำงานจึงต้องการขยายวงเงินในการลงทุนเพิ่มมากขึ้น 
นอกจากนี้ คณะทำงานยังทำการศึกษาแนวทางการลงทุนในพันธบัตรภาคเอกชนในตลาดเกิดใหม่ด้วย แต่จะสามารถทำได้หรือไม่อยู่ที่คณะกรรมการธนาคารแห่งประเทศไทยจะพิจารณาตัดสินใจทางนโยบาย